Esimesed kaks punkti lähevad libedalt, kolmanda punkti juures üritan läbi lume lõigata, aga teen seda veidi liiga varakult ja lõikan näppu - 20 sek. KP4 juures jõuan järgi Jaan Olvetile ja Kaido Nurjale, kes pingsalt kaarti uurivad, ehkki punkt peaks olema kohe ees. Kiire pilk vasakule ja 40 meetrit eemal paistabki punkt - ilma mõtlemata keeran sinna. Punkti jõudes selgub, et loomulikult pole see minu - ümber pöörd ja puude vahel, umbes 30 meetrit Jaanist-Kaidost edasi paistab ka õige, minu punkt - veel 20  sek. KP5 - valin ringivariandi, mis selgub, ei ole kiireim. Lisaks kukkumine laskumise lõpus ja kokku 30 "preemiasekundit". KP6 - märkamata jääb otsevariant ja võtan ühe lisatõusu - veel 40 sek. KP7 - KP8 - KP9 - tekkinud on ebakindlus, seisatan pidevalt kontrollin ja lisaks teen kahel etapil valed rajavalikud - kokku umbes 40 sek. KP10, viimane - keeran ühest ristist valesti ja ei suuda ennast enam paika saada. Kui lõpuks end kaardile sobitan, siis tekib küll lootusetuse tunne - siin tuleb vea suurust  lugeda juba minutites - 2 min.